送雷公達觀赴召
作者：郭印
朝代：宋

paragraphs: 我觀靖康初，塵氛蒙帝闕。
君臣失上著，社稷幾危絕。
君時沉布衣，抗疏何悲切。
言聽豺狼誅，狐狸肝膽裂。
鐵騎稍稍去，佞諛歸一轍。
小臣更不容，排擯爭媒蘖。
後來禍何如，欲語氣先噎。
七年坐閉廢，口舌宜鉗結。
技癢不復禁，囊封仍論列。
朝廷果召還，愛士如饑渇。
魏闕心久馳，行色安可遏。
江山阻且長，忠信自平達。
露肘見天子，首薦經綸說。
邦榮身亦榮，無愧古明哲。